text: [{"text_idx": "#000002", "text": "Minningaror\u00f0 um pa\u0301pa mi\u0301n \u00d8yvind Lu\u0308tzen"}, {"text_idx": "#000004", "text": "Ta\u00f0 er m\u00e6r fortalt at Valdemar var so \u00f8giliga go\u0301\u00f0ur vi\u00f0 si\u0301na norsku svigardo\u0301ttir. Ta\u00f0 bleiv ansa\u00f0 v\u00e6l eftir henni, ongin o\u0301ra\u0301\u00f0 takast fyri, so hon skuldi ikki eiga i\u0301 Nor\u00f0adali, ikki talan um, men ni\u00f0ri i\u0301 R\u00e6ttara\u0301 i\u0301 tryggum umst\u00f8\u00f0um,og haldi eg at \u00f8ll 6 systkini eru f\u00f8dd har."}, {"text_idx": "#000005", "text": "Babba vaks upp i\u0301 Nor\u00f0adali, tri\u00f0elstur av 6 systkjum: Elstur var Lu\u0301tje, Randi, \u00d8yvind, Gertrud, Astrid og Ellen \u00f8ll vi\u00f0 si\u0301num framu\u0301r evnum. Sku\u0301lagongdin var skipa\u00f0 solei\u00f0is, at gingi\u00f0 var i\u0301 sku\u0301la a\u00f0ruhv\u00f8rja viku. L\u00e6rari var kny\u0301ttur at bygdunum ba\u0301\u00f0um Sy\u00f0radali og Nor\u00f0adali og undirvi\u0301sti a\u00f0ruhv\u00f8rja viku i\u0301 hv\u00f8rjari bygd. Undirvi\u0301singin var heima, eitt sindur skiftandi, heima i\u0301 bygdini ella U\u0301ti a\u0301 Ytrufl\u00f8tum. A\u0301 loftinum u\u0301ti hja\u0301 O\u0301lavi er eitt ru\u0301m, i\u00f0 kallast sku\u0301lastovan enn tann dag i\u0301 dag. Langt var i\u0301millum hu\u0301sini i\u00f0 vo\u0301ru fa\u0301, 5 ella 6. N\u00e6rmasti granni var Astrid og Albert Reinert og teirra 4 b\u00f8rn: Svenning, Svanhild, Anfinn og Ro\u0301lant. Albert arbeiddi hja\u0301 Viggo abba og samanhaldi i\u0301millum hu\u0301sini var sera gott. Babba plagdi at fortelja um ta\u0301 u\u0301tnyr\u00f0ingsstormar vo\u0301ru a\u0301veg, Astrid og b\u00f8rnini komu u\u0301t til teirra at ver\u00f0a inntil illve\u00f0ri var hasa av, ta\u00f0 vo\u0301ru stuttligar l\u00f8tur. Hesi b\u00e6\u00f0i hu\u0301skini hava haft no\u0301gv saman og ikki minst b\u00f8rnini. No\u0301gvar eru s\u00f8gurnar u\u0301r Nor\u00f0adali og skal eg taka onkra vi\u00f0 her."}, {"text_idx": "#000006", "text": "Ein tu\u0301rur babba og annar av br\u00f8\u00f0runum, Anfinn ella Svenning vo\u0301ru eftir ve\u00f0ragjo\u0301lingum. Teir eru a\u0301 Vatndalsegg og fara su\u00f0ur eftir eggini, naka\u00f0 su\u00f0ur komnir si\u0301ggja teir eitt fylgi vestanfyri og ein ve\u00f0ragjo\u0301lingur uppi i\u0301. Ta\u00f0 er fitt av kava og \u00f8giligani bratt vesturav. Ungir og grammir, sum teir eru, vilja teir ikki ganga fra\u0301. Teir fara ni\u00f0ur bratt og ha\u0301lt, koma undir sey\u00f0in og pr\u00f8va at reka hann upp, nu\u0301 er fari at kava og sey\u00f0urin f\u00e6st ikki upp. Teir royna og royna og til endans stingur ve\u00f0ragjo\u0301lingurin seg ni\u00f0ur ni\u00f0ast i\u0301 Flatar\u00f8krum. Nu\u0301 er ha\u0301lvmyrkt og ta\u00f0 kavar av m\u00f8kum. Teir pr\u00f8va at kasta a\u0301 sey\u00f0in og einafer\u00f0 lukkast. Teir byrja at taka seg ni\u00f0an vi\u00f0 sey\u00f0inum i\u0301millum si\u0301n, komnir ni\u00f0an undir eggina, nu\u0301 er verri. Eggjaskalvin hongur langt vesturav, hvat er nu\u0301 til ra\u0301\u00f0a at taka. Teir tosa si\u0301na millum, skulu teir pr\u00f8va at grava seg upp gj\u00f8gnum skalvan, hvat nu\u0301 um skalvin leypur, sum ta\u0301 O\u0301la Ja\u0301kup i\u0301 Vestmanna datt oman. Teir byrja at grava og langt um leingi komu teir ni\u00f0ana\u0301.Vi\u00f0 sey\u00f0inum i\u0301millum si\u0301n seta teir ko\u0301s oman a\u0301 A\u0301arsti\u0301gg, u\u0301tlu\u0301gva\u00f0ir men v\u00e6ln\u00f8gdir, avtala at ikki siga ta\u00f0 fyri n\u00f8krum, annars sleppa teir ikki aftur i\u0301 hagan."}, {"text_idx": "#000007", "text": "Eingilsmenn vo\u0301ru og gj\u00f8rdu kanningar i\u0301 samband vi\u00f0 Natost\u00f8\u00f0ina. Teir h\u00f8vdu eina hy\u0301ttu uppi a\u0301 Nu\u0301gvuni og plagdi babba at rei\u00f0a teimum v\u00f8ru o.a. Ein dagin hann skal ni\u00f0an vi\u00f0 v\u00f8ru kemur ein flu\u0301gvari og sleppur posti ni\u00f0ur. Hann er komin u\u0301t a\u0301 hei\u00f0arnar og pakkin dalar ni\u00f0ur stutt fra\u0301 honum, men faldskermurin kemur ni\u00f0ur a\u0301 reyvina a\u0301 heystinum, sum leypur av fananum til. Hesin hesturin bleiv nervavrak eftir hetta."}, {"text_idx": "#000008", "text": "Ein tu\u0301rur, sum var ta\u0301 Viggo abbi og babba skuldu til Havnar vi\u00f0 einum tarvi. Teir so\u0301tu a\u0301 hv\u00f8r si\u0301num rossi og h\u00f8vdu tarvin i\u0301millum si\u0301n. Tarvurin hev\u00f0i ilt eyga a\u0301 hesum rey\u00f0a hestinum, sum babba sat a\u0301, vendi s\u00e6r eftir hestinum i\u0301 heilum. Komnir heim a\u0301 Fl\u00f8tuger\u00f0 er abbi o\u0301ansin. Hann fyllir s\u00e6r pi\u0301puna og vi\u00f0 eitt rykkir tarvurin i\u0301 og abbi missir. Tarvurin innundir heystin hja\u0301 babba og gry\u0301tti ba\u0301\u00f0ar ni\u00f0ur i\u0301 eitt gil. Abbi var skjo\u0301tur, fekk fatur a\u0301 endanum og fingu teir surra tarvin til ein pela, har hann seinni bleiv skotin."}, {"text_idx": "#000009", "text": "Ein onnur hending hann plagdi at siga fra\u0301,var ta\u0301 Palli i\u0301 Sy\u00f0radali datt oman. Babba var og to\u0301k ve\u00f0ragjo\u0301lingar i\u0301 u\u0301tihaga. Hann hev\u00f0i tiki\u00f0 tveir sey\u00f0ir og var komin heim i\u0301mo\u0301ti ger\u00f0inum, ta\u0301 Maria Sivertsen l\u00e6rarinda kemur rennandi og bi\u00f0ur hann sleppa sey\u00f0unum og skunda s\u00e6r heim i\u0301 bygdina at hja\u0301lpa til.Sey\u00f0unum vildi hann ikki sleppa, fekk teir innum hegni, rann so heim, to\u0301k hestin Faxa og so vi\u00f0 fer\u00f0 heim i\u0301 bygdina. Har sto\u0301\u00f0 Leif og gj\u00f8rdi eina b\u00f8ru til. Teir so su\u00f0ur a\u0301 Tunguli\u0301\u00f0gjo\u0301gv har Palli var dottin. Da\u0301njal Pauli i\u0301 Bu\u0301\u00f0ini og Hans Pauli sonur Palla h\u00f8vdu funni\u00f0 hann.Viggo abbi Andrass og onnur vo\u0301ru komin til, og h\u00f8vdu teir fingi\u00f0 Palla upp u\u0301r gjo\u0301nni. Palli bleiv lagdur a\u0301 b\u00f8runa og borin til Nor\u00f0adals. Babba bleiv sendur ni\u00f0an a\u0301 skar\u00f0i (Gonguskar\u00f0) i\u0301mo\u0301ti doktaranum. Hann skuldi bera tasku og anna\u00f0 fyri doktaran. Haldi at ta\u00f0 var doktor Poulsen, hettar var si\u0301\u00f0st i\u0301 januar 1957. Men har gj\u00f8rdist onki, Palli hev\u00f0i fingi\u00f0 so sto\u0301ran ska\u00f0a og doy\u00f0i hann i\u0301 hendrunum a\u0301 doktor Poulsen."}, {"text_idx": "#000010", "text": "Ta\u00f0 eru so no\u0301gvar hendingar/s\u00f8gur u\u0301r Nor\u00f0adali um alt m\u00f8guligt: Ba\u0301tsvanlukkur, grindaro\u0301\u00f0ur, dyrging, sei\u00f0aberg, rossatemjing, vongvenjing, mjo\u0301lking, velting, silvurbru\u0301dleypi, fjalldagar b\u00e6\u00f0i i\u0301 Nor\u00f0adali og Sk\u00e6lingi, sey\u00f0as\u00f8gur, s\u00f8gur um systkini og ikki minst kappri\u0301\u00f0ingarnar. Best mintist babba kappingarnar ta\u0301 hann rei\u00f0 i\u0301mo\u0301ti Svenning Reinert, O\u0301la Kristian Debes og Poul Mohr."}, {"text_idx": "#000012", "text": "Babba var f\u00f8ddur og uppvaksin i\u0301millum kri\u0301\u00f0atu\u0301rini, og var ta\u00f0 hansara DNA. Hann elska\u00f0i at fa\u0301ast vi\u00f0 j\u00f8r\u00f0 og kri\u0301\u00f0atu\u0301r, serliga sey\u00f0. Longu sum sma\u0301drongur, gekk hann aftana\u0301 b\u00f8ndrunum i\u0301 Nor\u00f0adali, og fekk hann oftani sma\u0301lomb fra\u0301 teimum. Hann kundi hava fleiri heimalomb i\u0301 senn. Sum 6-7 a\u0301ra gamal byrja\u00f0i hann at r\u00f8kta saman vi\u00f0 Andrassi og Johan. Hettar da\u0301mdi honum sera v\u00e6l og var ta\u00f0 kanska ov no\u0301gv av ti\u0301 go\u0301\u00f0a. Hann fortaldi um ta\u0301 va\u0301ringin sto\u0301\u00f0 fyri, \u00f8ll vo\u0301ru u\u0301ti og arbeiddi. Hann sa\u0301 Johan fara i\u0301 hagan og vildi sleppa vi\u00f0, men ta\u00f0 slapp hann ikki. arbei\u00f0i\u00f0 skuldi gerast. Hann fann uppa\u0301 ra\u0301\u00f0, Albert hev\u00f0i grivi\u00f0 eina langa veit ni\u00f0an a\u0301 heruna, ta\u0301 tey vaksnu ikki varna\u00f0ust ta\u00f0, kreyp hann ni\u00f0ur i\u0301 veitina og grulva\u00f0i so ni\u00f0an i\u0301gj\u00f8gnum hana, passa\u00f0i s\u00e6r l\u00f8gir, so ongin sa\u0301 hann og so helt hann aftana\u0301 Johan, hugurin var \u00f8giligur. Um heystarnar aftana\u0301 fjall, to\u0301k hann ta\u00f0 i\u0301 gekk eftir. Ofta slapp hann at eiga ve\u00f0urlombini, sum komu seint og onkran vetur hev\u00f0i\u00f0 hann 12 til 14 hestlomb, ikki alti\u0301\u00f0 vo\u0301ru beiggjarnir samdir um allan hendan sey\u00f0in hann kom drassandi vi\u00f0."}, {"text_idx": "#000013", "text": "Babba hev\u00f0i ein serligan ans fyri kri\u0301\u00f0atu\u0301rum, f\u00f8ldi vi\u00f0 teimum, hev\u00f0i eyga sum fa\u0301ur um trivna\u00f0ur ella mistrivna\u00f0ur. Um sju\u0301kutekin vo\u0301ru varna\u00f0ist hann ta\u00f0 beinavegin langt a\u0301\u00f0renn ta\u00f0 bleiv sjo\u0301nligt. Sum fjallma\u00f0ur av teimum bestu, dugdi at si\u0301ggja n\u00e6r man skuldi koyra a\u0301 og n\u00e6r man skuldi trekkja seg fra\u0301. To\u0301k hann uttanr\u00e6tta, kom hann alti\u0301\u00f0 heimaftur vi\u00f0 ti\u0301 hann var farin eftir, hann las kri\u0301\u00f0atu\u0301ri av, visti n\u00e6r ta\u00f0 \u00e6tla\u00f0i at leggja a\u0301 ella stinga seg ni\u00f0ur. Sja\u0301ldsama gott eyga, ta\u00f0 var sum um hann hugsa\u00f0i, sum ein sey\u00f0ur i\u0301 sovornum st\u00f8\u00f0um. Aftana\u0301 barna sku\u0301lan fo\u0301r hann a\u0301 ha\u0301sku\u0301la i\u0301 Havn. Um sku\u0301lan sja\u0301lvan hevur hann ikki sagt so no\u0301gv, uttan ta\u00f0 at teir dreingirnir sni\u0301ktu seg yvir til genturnar, og ta\u0301 kom Marius og ku\u0301ssa\u00f0i\u00f0 teir uppa\u0301 pla\u0301ss aftur, ta\u0301 flenti hann alti\u0301\u00f0, ta\u00f0 vo\u0301ru stuttligar l\u00f8tur, og helst onkur hending, i\u00f0 ikki bleiv fortald. Tankarnir um sey\u00f0in fylgdu eisini i\u0301 sku\u0301lanum. Hann fortaldi um ein u\u0301tnyr\u00f0ingskava, i\u00f0 kom knappliga og hann visti at eitt fylgi sto\u0301\u00f0 undir ovasta hamrinum i\u0301 Li\u0301tlabergi. Hann hev\u00f0i ampa av hesum fylginum og vildi hava fri\u0301 fra\u0301 sku\u0301lanum, men ta\u00f0 bleiv si\u0301tt honum. Ta\u00f0 kundi bi\u0301\u00f0a til vikuskifti. Uppundir vikuskifti kom toyve\u00f0ur og skalvin omanfyri leyp og to\u0301k alt fylgi vi\u00f0 i\u0301 havi\u00f0."}, {"text_idx": "#000014", "text": "Sum 16-17 a\u0301ra gamal fo\u0301r hann at arbei\u00f0a uppa\u0301 veg, fra\u0301 Ho\u0301svi\u0301k og nor\u00f0ureftir. Ta\u00f0 var solei\u00f0is at Viggo abbi forhandla\u00f0i\u00f0 Massey Fergusson traktorarnar og ta\u0301 hann seldi ein traktor fylgdi ofta annar av synunum vi\u00f0, fyri at l\u00e6ra keyparan at bru\u0301ka traktorin. B\u00e6\u00f0i Lu\u0301tje og babba hava veri\u00f0 u\u0301ti um landi og arbeitt vi\u00f0 hesum ni\u0301ggju Massey Fergusson traktorunum, sum vo\u0301ru eitt ny\u0301brot ta\u0301 i\u0301 ti\u0301\u00f0ini, teir avloystu arbei\u00f0srossini. Arbei\u00f0i uppa\u0301 vegin i\u0301millum Ho\u0301svik og A\u0301ir da\u0301mdi babba sera v\u00e6l, og ikki minst fo\u0301lkini hann bu\u0301\u00f0i hja\u0301, Ketty og Magnus. Hettar vo\u0301ru minnir og vinabond hann hev\u00f0i fyri li\u0301vi\u00f0."}, {"text_idx": "#000015", "text": "A\u0301 heysti i\u0301 1957 fo\u0301r babba a\u0301 Landbru\u0301kssku\u0301la a\u0301 Voss i\u0301 Norra. Teir vo\u0301ru 3 f\u00f8royingar: O\u0301lavur av Steinum, Rasmus Glyvradal og babba. Hettar var ein spennandi ti\u0301\u00f0. Hann treivst v\u00e6l, da\u0301mdi v\u00e6l sku\u0301lan og \u00f8ll tey fo\u0301lkini hann kom at kenna har a\u0301 lei\u00f0ini. Seinni fo\u0301r hann til Danmarkar at l\u00e6ra at i\u0301sa\u0301\u00f0a (insemenera) neyt. Cornelius Reinert u\u0301r Kaldbak var eisini har. Cornelius seg\u00f0i m\u00e6r einafer\u00f0 hann var i\u0301 Sy\u00f0radali at pa\u0301pi mi\u0301n fekk so v\u00e6l burtur u\u0301r hesum skei\u00f0inum. \u201cBurtur u\u0301r, hvussu ta\u0301\u201d sigi eg. \u201c Ju\u0301, tu\u0301 komst burtur u\u0301r\u201d so flenti hann so hjartaliga. Cornelius er eisini farin, bert 14 dagar aftana\u0301 babba. Afturkomin u\u0301r Danmark fekst hann vi\u00f0 ymiskt, traktorar, lastibilar o.a. Einafer\u00f0 mitt i\u0301 60\u2019unum fer hann at koyra mjo\u0301lkabil hja\u0301 gamla mei\u00f0ari\u0301i\u00f0, sum Viggo abbi var eigari i\u0301. Lastibil f\u00f8rari bleiv hansara li\u0301vsstarv. Koyrdi no\u0301gv a\u0301r hja\u0301 Just Sivertsen og sum 75 a\u0301ra gamal koyrdi hann onkunti\u0301\u00f0 fyri bro\u0301\u00f0irsonin Hans Wilhelm. Hettar da\u0301mdi honum v\u00e6l, og var hann ikki s\u00f8rt stoltur, at Hans Wilhelm tordi at lata hann koyra, hev\u00f0i hug at reypa um, vit kendu nakran so gamlan lastibil f\u00f8rara."}, {"text_idx": "#000016", "text": "Men flestu havnarfo\u0301lk muga kenna hann sum tr\u00e6\u00f0armannin a\u0301 Gra\u0301asteini. Havi hoyrt eldri tr\u00e6\u00f0armann sagt at a\u0301 Gra\u0301asteini, livdi undir hv\u00f8rjum steini. Babba bleiv onganti\u0301\u00f0 bo\u0301ndi har hansara st\u00f8rsti hugur var. Hinvegin so hev\u00f0i hann helst st\u00f8rsta tr\u00e6\u00f0arbru\u0301k, sum hevur veri\u00f0 i\u0301 Havn. Fyrst sum eg minnist, hev\u00f0i hann 3 ky\u0301r uppi a\u0301 Lu\u0301tzenstr\u00f8\u00f0 og i\u0301 67 ta\u0301 vit fluttu u\u0301t a\u0301 Gra\u0301astein blivu ta\u00f0 4 ky\u0301r. Hann slapp at leiga ni\u00f0aru Hoydalar og bygdi s\u00e6r su\u0301rhoyggjabrunn vi\u00f0 fjo\u0301si\u00f0 u\u0301ti a\u0301 Gra\u0301asteini. Fl\u00f8tan i\u0301 Hoyd\u00f8lum var fo\u0301\u00f0urgrundar-lagi. Tr\u00e6\u00f0arbru\u0301ki bara vaks tey n\u00e6stu a\u0301rini. Hann hev\u00f0i no\u0301gvar leigutr\u00e6\u00f0ir, gekk a\u0301 fjalli i\u0301 4 hagap\u00f8rtum, har hann eisini hev\u00f0i summarfr\u00e6lsir. I\u0301 Hoyvi\u0301k fra\u0301 Po\u0301l Vang hev\u00f0i hann neytafr\u00e6lsi\u00f0. A\u0301 Sk\u00e6lingi fra\u0301 Hansi og seinni fra\u0301 Tummas hev\u00f0i hann rossa sey\u00f0a og ga\u0301safr\u00e6lsir og gekk a\u0301 fjalli har alt si\u0301tt li\u0301v. Hann hev\u00f0i ein serligan tokka til Sk\u00e6ling. Eisini hev\u00f0i hann ga\u0301safr\u00e6lsi i\u0301 no\u0301gvum \u00f8\u00f0rum hagap\u00f8rtum, kendi allar bo\u0301ndir og var v\u00e6l vi\u00f0 teir. Havi ofta hugsa\u00f0 um hvussu hann fekk ti\u0301\u00f0 til alt hettar. Arbei\u00f0sdagurin hja\u0301 honum byrja\u00f0i vi\u00f0 at koyra post til mjo\u0301lkaba\u0301tarnar ti\u0301\u00f0iligani a\u0301 morgni, heimaftur at mjo\u0301lka og amb\u00e6ta kri\u0301\u00f0atu\u0301rini, fa\u0301a okkum i\u0301 sku\u0301la, og so nor\u00f0ur eftir at heinta mjo\u0301lk. Rutan gekk nor\u00f0ur til Streymnes, afturat hesum var hann eykapolitistur. Gj\u00f8rdi einafer\u00f0 ta\u0301 tr\u00e6\u00f0arbru\u0301ki toppa\u00f0i si\u0301\u00f0st i\u0301 80unum eitt yvirlit yvir \u00f8ll kri\u0301\u00f0atu\u0301rini babba hev\u00f0i. Gott nokk taldi eg hv\u00f8nn fugl og unga vi\u00f0 og tali kom uppa\u0301 420 dy\u0301r. Plagdi at skemta vi\u00f0 hann um, at ta\u00f0 var ta\u00f0 sama sum Kirkjub\u00f8gar\u00f0ur. Ikki kann sigast anna\u00f0 enn at hann hevur veri\u00f0 av allar allar raskastu monnum, eitt arbei\u00f0sgrev."}, {"text_idx": "#000018", "text": "Babba var sjarm\u00f8r, dugdi v\u00e6l at dansa og hev\u00f0i kvinnu tekki. Oda mamma og babba fingu 3 b\u00f8rn: Thorvald i\u0301 61, Brynhild i\u0301 63, og Birgir i\u0301 64. I\u0301 1980-81 m\u00f8tti hann Ovhild og fittu li\u0301tlu Beintu sum er f\u00f8dd i\u0301 78, minnist hvussu gla\u00f0ur hann var at Beinta fall so v\u00e6l til u\u0301ti a\u0301 Gra\u0301asteini, og at vit vo\u0301ru so go\u0301\u00f0ir vi\u00f0 hana, og hon vi\u00f0 okkum. Si\u0301\u00f0an kom Bergur i\u0301 82, og Li\u0301v i\u0301 84. At fa\u0301a 3 sma\u0301 systkin ta\u0301, var heilt fantastiskt og komu tey at ri\u0301ka okkara li\u0301v allmiki\u00f0. Minnist hvussu stoltur hann var av teimum, vildi hava at tey eisini fingu gott i\u0301 beini. Hann helt uppa\u0301 at mjo\u0301lkin var ta\u00f0 allar vigtigasta fyri sma\u0301b\u00f8rn so hann fekk s\u00e6r aftur ku\u0301gv. Helst hevur hann haft r\u00e6tt og henda si\u0301\u00f0sta ku\u0301gvin haft sera go\u0301\u00f0a mjo\u0301lk. Babba hevur alti\u0301\u00f0 veri\u00f0 sera go\u0301\u00f0ur vi\u00f0 b\u00f8rn, sja\u0301lvt um hann ikki hev\u00f0i serlig pedagogisk evnir. B\u00f8rnini flokka\u00f0ust rundan um hann, tey sluppu vi\u00f0 i\u0301 lastibilin, heystavognin og traktorin allasta\u00f0nis sluppu vit b\u00f8rn vi\u00f0. Hann dugdi at samanflatta sp\u00e6l og arbei\u00f0i, og solei\u00f0is fekk hann eisini nyttu burtur u\u0301r okkum, og vit b\u00f8rn elska\u00f0u ta\u00f0. Tu\u0301rarnir a\u0301 Skor\u00f0adal vi\u00f0 sey\u00f0i, graslessini vi\u00f0 lastibilinum hoylessini vi\u00f0 hestavogninum og traktorinum, l\u00f8turnar ni\u00f0ri i\u0301 Hoyd\u00f8lum, alti\u0301\u00f0 fult av b\u00f8rnum, og so Haiwai sodavatn og sjokula\u0301ta keks - ta\u00f0 var l\u00f8nin, o\u0301gloymandi l\u00f8tur."}, {"text_idx": "#000019", "text": "Minnist eisini ta\u0301 Bynna (Brynhild) kom a\u0301 forsi\u0301\u00f0una a\u0301 myndabla\u00f0num \u201cNU\u0300\u201d hvussu stoltur hann var av henni, og hvussu v\u00e6l hann to\u0301k i\u0301mo\u0301ti svigard\u00f8trunum/synum ta\u0301 tey komu u\u0301t a\u0301 Gra\u0301astein."}, {"text_idx": "#000020", "text": "Rossini ri\u0301\u00f0itu\u0301rarnir og kappri\u0301\u00f0ingarnar. Hvussu gla\u00f0ur hann var ta\u0301 ta\u00f0 gekk v\u00e6l hja\u0301 okkum i\u0301 kappingum. Ta\u0301 Birgir i\u0301 79 var vi\u00f0 Flikkuni og fekk bestu ti\u0301\u00f0, tit fingu betri ti\u0301\u00f0 og munurin aftur til hini rossini vaks fyri hv\u00f8rja fer\u00f0 hann fortaldi hesa s\u00f8gu, og ta\u0301 Bergur vann fer\u00f0a-steypi, sum Yngerd omma hev\u00f0i givi\u00f0. Vit h\u00f8vdu fult av rossum, hann passa\u00f0i og vit ri\u00f0u. Ta\u00f0 var eitt privelegium, beint uttanfyri hu\u0301sini, fjo\u0301si er f\u00e6st bygt i\u0301 sethu\u0301sini. Tr\u00f8\u00f0in, fjo\u0301si, rossagar\u00f0urin og sto\u0301ra tu\u0301ni var samlingssta\u00f0i\u00f0 hja\u0301 \u00f8llum b\u00f8rnum og ungum ta\u0301, alti\u0301\u00f0 li\u0301v i\u0301, ta\u00f0 hendi alti\u0301\u00f0 okkurt."}, {"text_idx": "#000021", "text": "I\u0300 1996 ta\u0301 vit fingu gar\u00f0in i\u0301 Sy\u00f0radali var fr\u00f8\u00f0i a\u0301 babba, ta\u00f0 var sum um dreymurin hja\u0301 honum var gingin u\u0301t, hann sa\u0301 \u00f8giligar m\u00f8guleikar a\u0301 gar\u00f0inum. Fyri at fa\u0301a ta\u00f0 at bera til ma\u0301ttu 3 treytir uppfyllast seg\u00f0i hann (tu\u0301 ma\u0301st vera go\u0301\u00f0ur vi\u00f0 kri\u0301\u00f0atu\u0301rini ) (tu\u0301 ma\u0301st ti\u0301ma at arbei\u00f0a) ( tu\u0301 ma\u0301st hava familjuna vi\u00f0 t\u00e6r).Onki er at ivast i\u0301 at hettar er ein fyritreyt.Og har hava vit veri\u00f0 sera heppin. \u00d8ll vinfo\u0301lkini, systkinab\u00f8rnini og familjurnar b\u00e6\u00f0i hja\u0301 m\u00e6r og Anni hava haft sto\u0301ran a\u0301huga\u00f0 i\u0301 gar\u00f0inum og hja\u0301lpsemi hevur veri\u00f0 o\u0301beskriviligt. Vinalagi i\u0301millum verforeldrini Sigrun/Martin og babba, og hvussu tey knossa\u00f0ust fyri okkum. Hv\u00f8nn einasta morgun kom babba til Sy\u00f0radals vi\u00f0 avlopsbrey\u00f0i. At si\u0301ggja hann uppi vi\u00f0 Ravnafoss, har hann kasta\u00f0i brey\u00f0 til g\u00e6snar og sey\u00f0in, gla\u00f0ur og v\u00e6l hurdir eygleiddi hann kri\u0301\u00f0atu\u0301rini. Oman komin t\u00f8mdu vit bilin, so inn til Anni at drekka kaffi. Hugnapra\u0301t um arbei\u00f0i, kri\u0301\u00f0atu\u0301r og \u00e6tlanir a\u0301 gar\u00f0inum, ella um okkurt vakurt lamb hann hev\u00f0i s\u00e6\u00f0 i\u0301 morgun \u201dHettar ver\u00f0ur brundsey\u00f0ur/ver\u00f0agjo\u0301lingur\u201d ivrigur og livandi greiddi hann fra\u0301, hann li\u0301ka sum vildi sanmf\u00f8ra okkum um at hettar var penasta lambi i\u0301 haganum. Hansara partur i\u0301 Sy\u00f0radali kann ikki yvirmetast. Eitt anna\u00f0 var sey\u00f0asy\u0301ningarnar, har hann alti\u0301\u00f0 var vi\u00f0, kom runt i\u0301 hv\u00f8rt einasta sey\u00f0hu\u0301s, spentur og gj\u00f8rdi s\u00e6r si\u0301nar metingar. FM tiltaki\u00f0 nor\u00f0uri a\u0301 Bu\u0301na\u00f0arstovini var h\u00e6ddarpunkti\u00f0 a\u0301 heystinum. Hann var so bangin fyri at vit gloymdu at siga honum fra\u0301 ta\u0301 tiltaki\u00f0 bleiv, minti okkum a\u0301 ta\u00f0 i\u0301gj\u00f8gnum allan oktobur ma\u0301na\u00f0a. A\u0301 sy\u0301ningini i\u0301 2017, var hann serligani fegin. Sy\u00f0radalshagi og Heygshagi vo\u0301ru i\u0301millum vinnararnar, babba og vinnma\u00f0urin O\u0300lavur av Steinum to\u0301ku i\u0301mo\u0301ti steypunum fra\u0301 H\u00f8gna Hoydal Landssty\u0301rismanni, hettar var ein sto\u0301rhending fyri hann."}, {"text_idx": "#000022", "text": "( O\u0301lavur og Babba uppi i\u0301 vinstra horni\u00f0, a\u0301 felagsmynd 2017. )"}, {"text_idx": "#000023", "text": "( Tri\u0301ggir fegnir vinnarir i\u0301 2019. )"}, {"text_idx": "#000024", "text": "Heilsuna hevur hann haft go\u0301\u00f0a, to\u0301 so onkur ho\u0301ttaf\u00f8ll hava veri\u00f0. Sum sma\u0301drongur fekk hann blintarmbetendilsi og ma\u0301tti hann undir skur\u00f0, alt fyri eitt i\u0301 k\u00f8kinum i\u0301 Nor\u00f0adali, ta\u00f0 sto\u0301\u00f0 um li\u0301v. Astrid og Ellen hava sagt m\u00e6r, at eftir hetta bleiv ansa\u00f0 serliga v\u00e6l eftir honum, og bleiv hann meira forkela\u00f0ur enn hini systikini. Serliga mamman Yngegerd helt hondina yvir honum. I\u0300 84 fekk hann bruna i\u0301 bu\u0301kspi\u0301tskirtilin og st\u00f8\u00f0an var a\u0301lvarsom. Hetta at liggja a\u0301lvarsligani sju\u0301kur og eiga 3 sma\u0301b\u00f8rn var r\u00e6\u00f0uligt fyri hann. I\u0301 eini ti\u0301\u00f0 ta\u0301 kassa-mentaliteturin var i\u0301 h\u00e6ddini, to\u0301k babba saman vi\u00f0 \u00f8\u00f0rum eina sto\u0301ra avger\u00f0. Hann vildi ger\u00f0a alt sum ger\u00f0ast kundi fyri at var\u00f0veita li\u0301vi\u00f0. Vinurin Ingi Mohr sa\u0301li fo\u0301r vi\u00f0 honum yvir til I\u0301slands a\u0301 vi\u00f0ger\u00f0arsta\u00f0i\u00f0 Vo\u0301n i\u0301 Reykjavi\u0301k. Hettar var i\u0301 85 og smakka\u00f0i hann onganti\u0301\u00f0 dropan aftur. Hann seg\u00f0i oftani at hettar var ta\u00f0 besta sum hent var i\u0301 hansara vaksna li\u0301vi\u00f0. 2013 fekk hann kreft i\u0301 ha\u0301lsin, fo\u0301r ni\u00f0ur a\u0301 Ri\u0301kissju\u0301krahu\u0301si og fekk stra\u0301luvi\u00f0ger\u00f0. L\u00e6knarnir fingu bast sju\u0301kuni, men arrini av vi\u00f0ger\u00f0ini lektust onganti\u0301\u00f0 aftur. Sv\u00f8lgi\u00f0 var oy\u00f0ilagt, so ta\u00f0 hann a\u0301t var mest sum alt flo\u0301tandi, og gj\u00f8rdist hann \u00f8giligani kl\u00e6nur. Men hann var gla\u00f0ur og takksamur fyri li\u0301vi\u00f0, hev\u00f0i m\u00f8tt Ey\u00f0leyg naka\u00f0 framanundan og var umgyrdur av abba og langabba-b\u00f8rnum, sum hann var so go\u0301\u00f0ur vi\u00f0. Hann fekk 8 go\u0301\u00f0 a\u0301r og eina meira ro\u0301liga tilver\u00f0u. I\u0301 mei ma\u0301na\u00f0a byrja\u00f0i hann at gremja seg um at hann orka\u00f0i ikki meir. Lomb og ga\u0301sarungarnir komu, men hann gleddist ikki sum hann plagdi. Fyrst i\u0301 juni fer hann til l\u00e6kna, og f\u00e6r sta\u00f0fest at kreftin er komin aftur. Avgj\u00f8rdur takkar hann nei til nakra vi\u00f0ger\u00f0. \u201dMan ma\u0301 li\u0301\u00f0a vi\u00f0hv\u00f8rt, um man skal standa vi\u00f0 ro\u0301sum til si\u0301\u00f0st\u201d sitat hja\u0301 Jo\u0301gvan Fri\u0301\u00f0riksson Bispur. Eftir hettar koyrdi hann onganti\u0301\u00f0 bil aftur, men systrarnar sum alti\u0301\u00f0 hava veri\u00f0 so go\u0301\u00f0ar vi\u00f0 hann, koyrdu allasta\u00f0nis hann ynskti. Hann var forvitin og gla\u00f0ur um samstarvi\u00f0 vit hava vi\u00f0 allar grannabo\u0301ndir og ikki minst O\u0301lav og Sigert. Systranar Astrid og Ellen skiftust um at koyra hann, til Sy\u00f0radals, Nor\u00f0adals og ni\u00f0an a\u0301 Vatnaskar\u00f0ar, hann fylgdi vi\u00f0 um vit gj\u00f8rdu naka til nyttu. A\u0301 fjalli i\u0301 summar (a\u0301sey\u00f0aroyting) koyrdi Astrid hann til Sy\u00f0radals. Fjalldagurin hilna\u00f0ist ikki serligani v\u00e6l, ta\u00f0 kom mj\u00f8rki so naka\u00f0 av sey\u00f0i mangla\u00f0i, hettar helt hann li\u0301ti\u00f0 um \u201cFara a\u0301 fjall i\u0301 greyta svarta mj\u00f8rka\u201d so risti hann vi\u00f0 h\u00f8vdinum og leg\u00f0i afturat \u201cOnki skil i\u0301 nu\u0301 eg ikki eri vi\u00f0\u201d. Sja\u0301lvt um hann var vikna\u00f0ur no\u0301gv, kom hann inn i\u0301 sey\u00f0ahu\u0301si\u00f0, spurdi eftir einari tvi\u0301lembu sum plagdi at eta brey\u00f0 fra\u0301 honum."}, {"text_idx": "#000025", "text": "( Babba og Ellen i\u0301 ny\u0301ggja bilinum. )"}, {"text_idx": "#000026", "text": "I\u0301 august ma\u0301na\u00f0a fo\u0301r eg nor\u00f0 til Klaksvi\u0301kar eftir Anni, ta\u0301 kom babba vi\u00f0 ein biltu\u0301r. Hettar var ein av teimun go\u0301\u00f0u d\u00f8gunum. Hann tosa\u00f0i um samfer\u00f0sluna hvussu o\u0301tru\u0301ligt ta\u00f0 er. \u201dVit ma\u0301ttu ber\u00f0a og rei\u00f0a og nu\u0301 koyra vit undir fir\u00f0ir og i\u0301gj\u00f8gnum fj\u00f8ll. F\u00f8royar er eitt ri\u0301kt land\u201d. Aftur komin til Havnar koyrdi eg oman i\u0301 Hoydalar. (Ta\u00f0 skuldi eg kanska ikki gj\u00f8rt). At si\u0301ggja sorgta\u0301mi\u00f0 i\u0301 eygnakro\u0301kunum a\u0301 honum, helt li\u0301ti\u00f0 um landsins myndugleikar at Hoydalar liggja i\u0301 vandr\u00f8kt og sum ein sto\u0301r skomm. Hoydalar, sum hann hev\u00f0i haft so sto\u0301ra gle\u00f0i av. Ynski hansara var at bygningarnir blivu ellisheim og at hann enda\u00f0i har einafer\u00f0."}, {"text_idx": "#000028", "text": "Nu\u0301 hann vikna\u00f0i fyri hv\u00f8nn dag, hev\u00f0i hann eittans ynski, at hann slapp at ver\u00f0a a\u0301 Gra\u0301asteini og ver\u00f0a borin u\u0301t ha\u00f0ani, serligani gla\u00f0ur var hann um at Li\u0301v og b\u00f8rnini vo\u0301ru komin u\u0301t a\u0301 Gra\u0301astein at bu\u0301gva."}, {"text_idx": "#000029", "text": "Fri\u0301ggjakv\u00f8ldi 24 septembur sovna\u00f0i babba spakuligani burtur. Yngsta do\u0301tturin, eygnasteinurin hja\u0301 honum Li\u0301v, sat vi\u00f0 hansara li\u00f0 og helt i\u0301 hondina a\u0301 honum."}, {"text_idx": "#000032", "text": "Sum Heri prestur seg\u00f0i i\u0301 kirkjuni \u201cArbei\u00f0i\u00f0 var li\u0301vi\u00f0 og li\u0301vi\u00f0 var arbei\u00f0i\u00f0.\""}, {"text_idx": "#000033", "text": "Leygardagin veitra\u00f0i flaggi i\u0301 ha\u0301lvari stong a\u0301 Gra\u0301asteini. Vindur, regn og mj\u00f8rkin hekk ni\u00f0ur a\u0301 ha\u0301lva Kirkjub\u00f8reyn. Sey\u00f0urin sto\u0301\u00f0 og kroka\u00f0i, h\u00f8nurnar vo\u0301ru innandura og ku\u0301rdu, dunnurnar lo\u0301gu fri\u00f0aligar i\u0301 a\u0301nni, alt var stilt og kvirt."}, {"text_idx": "#000034", "text": "Ma\u0301nadagin ta\u0301 kistan fer fra\u0301 hu\u0301sinum og framvi\u00f0 dunnugar\u00f0inum stendur allur fuglurin framvi\u00f0 hegninum og letur eitt 'si\u0301\u00f0sta farv\u00e6l'."}, {"text_idx": "#000047", "text": "Myndir: Hava veri\u00f0 i\u0301 Go\u0301\u00f0mansskor\u00f0"}]